《读车千秋传》
宋代·余靖

汉武好迂诞，江充专险贼。
引对大台宫，君臣自相得。
世乱谗人胜，奸谋多造饰。
元良天下本，掘蛊遭荧惑。
春坊一动摇，前星冷无色。
恐为扶苏诛，掘节储君侧。
屈氂亡庙谋，转战同昏蚀。
臣心无以明，野死不容息。
千秋初奏疏，翩翩举其直。
一言能悟主，破怒成悽恻。
归来及望思，层台起东域。
徒步取卿相，分茅非旧德，
因思壶关老，先此陈奇策。
嘉言若时用，生归当有益。
徙薪不蒙赏，焦头为上客。
汉道用人轻，取笑羞夷狄。

作者简介：（1000—1064）韶州曲江人，初名希古，字安道。仁宗天圣二年进士。累迁集贤校理，以谏罢范仲淹事被贬监筠州酒税。庆历中为右正言，支持新政。使契丹，还任知制诰、史馆修撰。再使契丹，以习契丹语被责，复遭茹孝标中伤，遂弃官返乡。皇祐四年起知桂州，经制广南东西路贼盗。寻又助狄青平定侬智高，留广西处置善后事宜。加集贤院学士，徙潭、青州。嘉祐间交阯进扰，任广西体量安抚使。后以尚书左丞知广州。有《武溪集》。